Anak Penolong Pengarang Berita BH antara 3 penuntut UiTM Dungun maut, 1 parah dirempuh SUV
Dungun: Tiga penuntut Universiti Teknologi Mara (UiTM) Dungun maut, manakala seorang lagi parah selepas motosikal yang mereka tunggang dirempuh sebuah kenderaan utiliti sukan SUV di hadapan universiti itu di Kampung Sura Hujung, di sini, malam tadi. Dalam kemalangan 7.20 malam itu, empat penuntut yang menunggang dua motosikal, dirempuh SUV Honda CRV dipandu seorang wanita.Semua mangsa menunggang dua motosikal, Yamaha LC 135 dan Y15.Mangsa maut ialah Ku Adib Aizad Ku Azmi, 20, dan Khairil Anuar Jamaluddin, 20, penuntut jurusan Ijazah Sarjana Muda Perakaunan, manakala Mohd Akmal Tukirin, 20, adalah penuntut Ijazah Sarjana Muda Pengurusan Perkhidmatan Makanan.  Rakan mereka yang parah ialah Mohd Ammar Danish Mohd Rodhuan, 20, sedang dirawat di Hospital Dungun dan akan dipindahkan ke Hospital Sultanah Nur Zahirah, Kuala Terengganu, untuk rawatan lanjut. Ku Adib Aizad adalah anak kepada Penolong Pengarang Berita BH, Hafizah Iszahanid manakala bapanya, Ku Azmi Saad adalah kakitangan Print Tower Sdn Bhd (PTSB), sebuah syarikat di bawah The New Straits Times Press (M) Bhd (NSTP).  Ketika nahas menimpa anak mereka, pasangan itu dalam penerbangan ke Makkah untuk mengerjakan umrah menerusi Program Umrah dan Ziarah 2024, Media Prima Bhd membabitkan 127 peserta daripada kalangan kakitangan dan ahli keluarga. Pesawat rombongan umrah itu berlepas dari Lapangan Terbang Antarabangsa Kuala Lumpur (KLIA) 5.35 petang semalam, dan sampai Jeddah, 9.15 malam tadi (waktu tempatan). Ketika berita ini ditulis, pasangan itu dalam penerbangan pulang semula ke Kuala Lumpur. Mereka berlepas dari Jeddah, jam 1.55 pagi waktu tempatan. Ketua Polis Daerah Dungun, Superintendan Maizura Abdul Kadir ketika dihubungi mengesahkan menerima laporan kejadian itu.Katanya, kes disiasat mengikut seksyen 41(1) Akta Pengangkutan Jalan 1987.Ketika kejadian, semua mangsa dikatakan baru selesai makan malam di sebuah kedai makan berhampiran universiti berkenaan.Kejadian dipercayai berlaku apabila Honda CRV dipandu wanita itu merempuh bahagian belakang kedua-dua motosikal terbabit.Rempuhan berkenaan menyebabkan seorang daripada mangsa tercampak ke longkang. CRV itu turut terbabas dan masuk ke longkang berhampiran. Ketua Balai Bomba dan Penyelamat Dungun, Shahrizal Shamsudin berkata, pihaknya menerima panggilan 7.26 malam, sebelum sepasukan 10 anggota dan dua jentera Unit Bantuan Perkhidmatan Kecemasan (EMRS) bergegas ke lokasi kejadian.Katanya, mayat seorang mangsa yang terjatuh ke longkang dibawa naik anggota bomba."Tiga mangsa disahkan meninggal dunia oleh pegawai perubatan yang berada di lokasi kejadian."Mayat semua mangsa diserahkan kepada pihak polis untuk tindakan lanjut," katanya.Dalam pada itu, Rektor UiTM Dungun menerusi Instagram menyebut tiga jenazah akan dimandi dan dikafankan di Hospital Dungun, jam 10 pagi ini, disolatkan di Masjid UiTM Dungun sebelum dibawa pulang ke Ampang, Sungai Buloh dan Muar untuk dikebumikan.Sementara itu, pengurusan Universiti Teknologi Mara (UiTM) Cawangan Terengganu, malam tadi, mengesahkan tiga pelajarnya meninggal dunia, manakala seorang lagi parah dalam kemalangan. "Pihak universiti dukacita atas kejadian yang berlaku dan menzahirkan ucapan takziah kepada keluarga pelajar terbabit. "Semoga Allah SWT mencucuri rahmat atas roh arwah pelajar dan semoga Allah permudahkan urusan keluarga pelajar. "Pihak universiti juga menyediakan bantuan dan sokongan yang diperlukan oleh keluarga," kata kenyataan itu, malam tadi.'Saya sudah tiada anak lelaki'Jenazah tiga penuntut UiTM dituntut keluarga